પૂજ્ય ગુરૂદેવશ્રીની ઉપસ્થિતિમાં પંચકલ્યાણક મહોત્સવો અદ્-ભૂત થતા જ હતાં. પરંતું તેમની અનુપસ્થિતિમાં યોજાયેલો આ પહેલો પ્રતિષ્ઠા મહોત્સવ પણ તેઓશ્રીના પ્રભાવના યોગે ભવ્ય જ હતો. વિધિ-વિધાન શુદ્ધઆમ્નાય અનુસાર તથા પ્રતિષ્ઠાપાઠના આધારે જ થાય તે હેતુથી પૂજ્ય બહેનશ્રીએ સ્વયં સ્ફુરણાથી બ્ર.ચંદુભાઈને પ્રતિષ્ઠાવિધિ કરાવવાનો આદેશ આપ્યો તેમ જ આખી પ્રતિષ્ઠાવિધિનું માર્ગદર્શન પણ આપ્યું. પ્રત્યેક પ્રસંગની તૈયારીઓ પૂજ્ય ભગવતી બહેનશ્રી ચંપાબેનના નિદર્શનથી થતી હતી. વિધિનાયક ભગવાનનાં વસ્ત્રાભૂષણ હો કે આદિનાથ ભગવાનની ભવાવલિ, નંદિવિધાન, ધ્વજકલશ, સોળ સ્વપ્નો, રથયાત્રાઓ કાઢવી કે પંચકલ્યાણકો સમયે વિવિધ કાર્યક્રમોની પ્રસ્તુતિ, દરેકમાં પૂજ્ય બહેનશ્રી નિર્દેશ આપતાં તથા પ્રત્યેક કલ્યાણકના સમયે ઉપસ્થિત રહેતાં હતાં.